Zilka Spahić-Šiljak

**Zilka Spahić-Šiljak** (1968, Zenica), doktorica znanosti iz oblasti rodnih studija; istraživačica tema koje se tiču roda, religije, politike, feminizma, ljudskih prava, kao i izgradnje mira. Autorica je brojnih znanstvenih članaka i knjiga objavljenih na bosanskom i engleskom jeziku, a uz akademski predavački i znanstveni rad ima i višedecenijsko aktivističko iskustvo kroz nevladin sektor u Bosni i Hercegovini.

## Biografija 
Rođena je 1968. godine u Zenici, u Bosni i Hercegovini. Završila je Gazi Husrev-begovu medresu, a diplomirala je na Fakultetu islamskih nauka u Sarajevu. Magistrirala je ljudska prava i demokratiju na temu: „Politička participacija žena“, a doktorirala na temu: „Žene, religija i politika“. Niz godina provela kao postdoktorska znanstvenica i istraživačica na nekoliko američkih univerziteta: od 2011. do 2019. je radila kao predavačica i istraživačica na Harvard Univerzitetu i Stanford Univerzitetu u Sjedinjenim Američkim Državama, a prije toga je šest godina vodila program Religijskih studija na Univerzitetu u Sarajevu. Direktorica je TPO Fondacije Sarajevo, koja se bavi pitanjima obrazovanja, interkulturnog dijaloga i izgradnje mira, i osnaživanja mladih i žena za liderstvo. Gostujuća je profesorica na Univerzitetu Roehampton u Londonu. Predaje na Filozofskom fakultetu Univerziteta u Zenici.

### Univerzitetski gender resursni centar (UNIGeRC) 
Univerzitetski gender resursni centar (UNIGeRC) je uspostavljen na Univerzitetu u Sarajevu, pri Centru za ljudska prava, kao tijelo za koordinaciju aktivnosti u oblastima rodne ravnopravnosti i borbe protiv rodno zasnovanog nasilja, seksualnog uznemiravanja i diskriminacije u visokoškolskim ustanovama kako bi se unaprijedila kvaliteta rada i osigurao integriteta visokom obrazovanju. Zilka Spahić Šiljak je akademska direktorica ovog Centra.

### FER škola 
U regiji Balkana u kojoj se gotovo 90% ljudi izjašnjava vjernicama i vjernicima, i u kojoj su na snazi sekularni zakoni utemeljeni na međunarodnim normama ljudskih prava i sloboda, važno je kroz sučeljavanje feminističkih i religijskih perspektiva otvoriti prostor za dijalog, susret, učenje i propitivanje kako bi se došlo do novih formula shvaćanja prava i sloboda, posebno za one koji su manjina. Uočavajući tu potrebu v.prof.dr. Zilka Spahić Šiljak i znanstvena savjetnica dr.sc. Jadranka Rebeka Anić, kreirale su program “I vjernice i građanke” koji je TPO Fondacija realizirala u periodu od 2008-2012. godine, a nastavila Ekumenska inicijativa žena od 2015-2020 godine. Veliko zanimanje za ovaj program ali i nedostatak akademskih programa o pitanjima roda i religije u cijeloj regiji bili su motivacija za pokretanje FER škole.

### Propitivanje ženskih, feminističkih i muslimanskih identiteta 
Prema pisanju recenzentice knjige *Propitivanje ženskih, feminističkih i muslimanskih identiteta* (2012), profesorice rodnih studija Jadranke Rebeke Anić, publikacija je ishod dvogodišnjeg istraživalačkog projekta pod nazivom *Feminizam u postsocijalističkim muslimanskim kontekstima u BiH i na Kosovu* koji je proveo Centar za interdisciplinarne postdiplomske studije. Knjiga je podijeljena na dva dijela: teorijski i empirijski. Teorijski dio služi boljem razumijevanju ishoda dobivenih istraživanjem na terenu. Knjiga ima 265 stranica, a osim uvoda i zaključka sadrži još pet poglavlja, prilog u kojem se opisuje istraživački uzorak i rabljena metoda te rječnik i indeks. Predgovor  knjizi  napisala  je  Margot  Badran,  povjesničarka  iz  Egipta,  koja više  od  četiri  desetljeća piše o feminizmima u  muslimanskim društvima na Bliskom istoku i u širem islamskom svijetu. Badran s pravom knjigu ocjenjuje kao  »istinski  maestralnu  studiju«  (str. 13) koja pruža sveobuhvatnu i složenu analizu rodnih ideja i praksa, kao i feminizama koji im se suprotstavljaju unutar islamskih i sekularnih konteksta i u kojoj se vješto isprepliću povijesno, političko i filozofsko.

### Izbor iz objavljenih knjiga 
* Kao istraživačica na post-doktorskom programu Harvard Univerziteta objavila je knjigu *Sjaj ljudskosti – životne priče mirotvorki iz Bosne i Hercegovine* (2013, 2014). 
* Tokom angažmana na Religijskim i Rodnim studijama na Univerzitetu Sarajevo objavila je: 
** *Propitivanje ženskih, feminističkih i muslimanskih identiteta. Post-socijalistički konteksti u Bosni i Hercegovini i na Kosovu*, (CIPS Univerzitet u Sarajevu 2012), 
** *Žene, religija i politika* (IMIC, TPO, CIPS, 2007 i engl. izdanje 2010). 
* Istraživanje na kojem je radila kao istraživačica na Stanford Univerzitetu fokusiralo se na intersekciju roda, liderstva i politike, te je 2019. godine objavila knjigu *Bosanski labirint*: *kultura, rod i liderstvo* zajedno sa drugim bosanskohercegovačkim znanstvenicama. 
* Godine 2020. objavila je knjigu *Sociologija roda - feministička kritika*, pisavši je s namjerom da se koristi u područjima rodnih studija, ženskih studija, kulturalnih studija, antropologije, etnologije, povijesti, ljudskih prava i sociologije. Knjiga se  također može koristiti i u svrhu stjecanja općeg znanja o pitanjima roda.

### Izbor iz znanstvenih članaka 
Spisak svih članaka je dostupan na https://www.researchgate.net/profile/Zilka-Spahic-Siljak
# *Victim or Survivor? Choosing Identity after wartime sexual violence* (2020);
# *Bringing Faith Into Practice, Reconciliation on Global Context* (2020);
# *Women, Citizens and Believers as Agents of Peace in Bosnia and Herzegovina* (2015);
# *Images of Women in Bosnia and Herzegovina and Neighboring Countries, 1992-1995* (2010);
# *An Analysis on the Image of Woman in the School - Religious Textbooks in B&H* (2008);
# *Ženska prava u islamu i rađanje feminizma* (2004);
# *Do It and Name It: Feminist Theology and Peacebuilding in Bosnia and Herzegovina* (2013);
# *Believers for Social Change-Bridging the Secular Religious Divide in Bosnia and Herzegovina* (2015);
# *Religious practices, in EWIC Encyclopedia* (2007)

## Reference 
### **Vanjski linkovi** 
Anisa Šerak (8.06. 2023). https://www.womeninadria.ba/zilka-spahic-siljak-feminizam-i-rodni-stereotipi/

Zilka Spahić Šiljak i Jadranka Rebeka Anić - FER PODCAST - Rod, religija i rodno zasnovano nasilje (20.05.2024). https://www.youtube.com/watch?v=0PSzBTeGrzc

Zilka Spahić-Šiljak: Discipliniranje žena ili kako musliman treba tući ženu u odgojne svrhe (08.12.2023). https://www.mreza-mira.net/vijesti/feminizam-i-rodna-ravnopravnost/zilka-spahic-siljak-discipliniranje-zena-ili-kako-musliman-treba-tuci-zenu-u-odgojne-svrhe/

Kategorija:Rođeni 1968.
Kategorija:Biografije, Zenica